על כוס קפה עם מלכת אנגליה - אוכל - נענע10
תתפלאו, במדינה הקסומה הזאת לא שותים רק תה עם חלב צילום: Getty Images / אימאג'בנק
עודכן 07:44 26/09/2011
האנגלים אומנם מזוהים יותר מכל עם משקה התה (עם מעט חלב כמובן) אבל גם בממלכה המאוחדת תוכלו למצוא פינות חמד שיפנקו אתכם בקפה משובח ואיכותי. 5 בתי קפה מומלצים לביקור הבא שלכם בלונדון
לונדון, העיר הגדולה ביותר באיחוד האירופי ואחת החשובות בעולם כולו, מהווה לאורך שנים "אבן שואבת" לתייר הישראלי. על אף התדמית הקצת "אפורה" של העיר, ולמרות מזג האוויר השונה כל כך משלנו, שפע האטרקציות (הביג בן, ארמון בקינגהאם, מאדאם טוסו, הכדורגל האנגלי המשובח ועוד) תמיד משכו את הישראלים לבירת אנגליה.
עם זאת, לא פשוט לדבר על קפה כשמתייחסים לאנגלים. דווקא הדיבור על תה נשמע קולח הרבה יותר. במשך שנים מקפידים אנגלים רבים על הפסקת אחר הצהריים לטובת "תה המנחה" שלהם, המגיע בדרך כלל בצירוף חלב ומאכלים "קלים" ליד. עם זאת, בשנים האחרונות הולכים ומשתפרים בתי הקפה הלונדוניים, כך שכיום, הרבה יותר קל מבעבר, להשיג בלונדון קפה איכותי.
בית קפה עם שם מיוחד ולא שגרתי, אבל מקום מומלץ מאוד. ב-T&P, כפי שחלק מהמקומיים מכנים אותו, מציעים מגוון מרשים של סוגי ותערובות קפה, ולאוהבי קפה הפילטר יש פינוק מיוחד, לא פחות מ-4 שיטות שונות בהן "חולטים" את הקפה.תמצאו כאן גם שלל דברים לאכול או לנשנש: סנדוויצ'ים מעולים, עוגיות שמלוות היטב את הקפה, מרקים שמשתנים מדי פעם וסלטים טריים.
כתובת: 26 Rathbone Place (שכונת פיצרוביה).
תודו שבבית קפה עם שם כזה עוד לא נתקלתם • Look mum, no hands צילום	: flickr by 36widgets
אתם חייבים להודות שלבית קפה Look mum, no hands מגיעות נקודות ולו רק בזכות השם המקורי שלו. מעבר לשם המיוחד, המרמז לכך שהבעלים הם פריקים של מירוצי אופניים, יש במקום בריסטה מצוין שמכין קפה איכותי (או כפי שהם מכנים אותו: "יש לנו בריסטה חנון, במשמעות הטובה של המילה, והוא אובססיבי לכך שכל כוס קפה שיוצאת תחת ידיו תהיה מיוחדת במינה"). מעבר לקפה, שווה גם לטעום כאן את המאפים תוצרת הבית שמכינות שתי אופות מקומיות (ליז וג'סיקה, אם אתם מתעקשים), כאשר בין המומלצים נמצאות עוגת הזנגביל (עליה אחראית ליז) ועוגת הבננה, שוקולד ואגוזים (נאפת על ידי ג'סיקה). ללא צל של ספק מקום מיוחד, בגלל האווירה הכיפית ולא פחות מכך בשל האוכל המשובח.
כתובת: 49 Old Street
הקפה והאוכל כולם תוצרת הממלכה המאוחדת • Ginger & White צילום	: flickr by Kake Pugh
הכול התחיל בשנת 1978. בהתחלה מכרו בחנות פולי קפה ותערובות לשימוש ביתי, לאחר שהלקוחות ביקשו לטעום מהקפה לפני שהם קונים, בנו חדר דגימות קפה, ומשם זה התפתח ל- Monmouth Coffee House, בית קפה של ממש במתכונתו הנוכחית. פרט להקפדה על איכות הקפה, בבית הקפה מקפידים מאוד גם על שימוש בחלב אורגני. לא מדובר בבית קפה עתיר מימדים, אך בוודאי בכזה שהפך ברבות השנים לאחד האהובים באיזור קובנט גארדן.
כתובת: 27 Monmouth Street (קובנט גארדן).
Monmouth Coffee House צילום: Getty Images / אימאג'בנק ו- flickr by mollystevens
בצפון-מערב לונדון שוכן לו בנחת אחד מבתי הקפה היותר טובים שתוכלו למצוא בעיר. Ginger & White מצהיר על עצמו בגאווה כ"בית קפה בריטי". מה זה אומר? פרט לדגלי הממלכה המאוחדת על הקירות וכריות עם סמל ה"יוניון ג'ק", כל הקפה והאוכל שמוגש בבית הקפה הפטריוטי הזה הם תוצרת בריטניה.
הקפה והתערובות משתנים לפי העונה (אם הצלחתם "לתפוס" את ה-Spring Espresso Blend הרווחתם), ובעלי הבית מבטיחים שתקבלו את הקפה הטוב ביותר באיזור (חשוב לציין שצפון-מערב לונדון לא משופע בבתי קפה, ועדיין מדובר באחד המקומות הטובים והפופולאריים בלונדון). גם האוכל של בית הקפה מצוין, ואם הגעתם בשעה הנכונה מומלץ מאוד לבחור את אחת ההצעות לארוחות בוקר "אנגליות".
כתובת: 4A-5A Perrin's Court.
עד כמה שאנחנו אוהבים קפה, לפעמים ברומא צריך להתנהג כרומאי. ומה יותר אנגלי מלשבת בבית תה וללגום תה של אחר הצהריים עם כמה "סקונס" (לחמניות חמאה), עוגיות קטנות ואולי איזה סנדוויץ'. על אף מיקומו הבעייתי מעט של בית קפה To a Tea, בשל המצאותו באזור מעט שומם, הוא בית תה כמו שתמיד דמיינתם: מקום רחב ידיים עם תקרה גבוהה, ריהוט כבד ומהודר ומגוון גדול של סוגי תה (שרובם עולים 1.95 פאונד). צוות עובדי המקום מאוד מדויק ומיומן בהכנת התה, כאשר מרגע קבלת ההזמנה על עובדי המקום לעמוד בפרק זמן ברור ומוקצב לצורך הכנת משקה תה מדוייק עם טעם אופטימאלי. לצד התה תמצאו כאן מאכלים נלווים כגון מרקים משתנים, סלטים והרבה אווירה נינוחה ורגועה.
כתובת: 14 Farringdon St